Vilsi kool on kaheksaklassiline, peale kooli lõpetamist järgneb karjääriaasta, mille jooksul iga lõpetaja saab aimu erinevatest edasiõppimise võimalustest. Kooli personal on pisut mures, et juba mõnda aega eelistab ~52 % tüdrukutest vaid müüja, juuksuri ja sekretäri eriala, poiste puhul on see skaala palju  laiem ja ühtlasem. Väljastpoolt tulijale tundub kool väga armas, õpilased, õpetajad on üksteise vastu sõbralikud, väikesed on suurtest eraldatud, neil ei ole koolikella, õpetajad planeerivad ise oma aega ja tegevusi. Omaette elamus oli muusikatund, kus tunni algul osalesime laulumängus ja pärast õppisime live-tantsu koos lastega. Väga palju on töös lastega mängulisust, avatud arutlusi. Kuna nende kooliaasta algas alles 9. septembril, siis oli tore jälgida kuidas 2. klassi õpilased koos õpetajaga mõnusas  vestlusringis käitumisreeglid uuesti läbi arutasid ja õpetaja abiga paberile panid.